|  |  |
| --- | --- |
|  |  |
| **Høringsnotat vedrørende bekendtgørelse om** **forbud mod visse former for fiskeri i nærmere afgrænsede områder i Kattegat og nordlige del af Øresund** |  |

# Udkast til bekendtgørelse om forbud mod visse former for fiskeri i nærmere afgrænsede områder i Kattegat og nordlige del af Øresund har været i offentlig høring i perioden 29. maj 2020 til 12. juni 2020.

Miljø- og Fødevareministeriet har foreslået følgende ændring til bekendtgørelsen:

§ 3, stk. 3, nr. 3. Fremover tillades det at fiske med 220 mm garn efter stenbider i det såkaldte område 2 i perioden 1. april til 31. december. Ændringen foreslås, da 220 mm garn har meget lave bifangster af torsk, og da Sverige allerede for svenske fiskere tillader dette fiskeri i område 2 i perioden 1. april til 31. december.

I forbindelse med den offentlige høring er der modtaget høringssvar fra WWF.

WWF bemærker i deres høringssvar, at de er positive overfor at tillade garnfiskeri med 220 mm masker efter stenbider i område 2 i perioden april og maj, da det er her fiskeriet har sæson, men de mener ikke det skal være tilladt resten af året, da der kan være risiko for bifangster af torsk.

*Hertil bemærker Miljø- og Fødevareministeriet, at fiskeri med 220 mm garn er tilladt hele året rundt i Kattegat uden for de lukkede områder. Det kan også bemærkes, at risikoen for bifangst af torsk i et 220 mm garnredskab er meget begrænset, og med sikkerhed er lavere end for de Seltra trawlredskaber, som allerede i dag er tilladt at bruge i område 2 i perioden april til december. Forslaget fastholdes derfor, så fiskeri efter stenbider med garn med 220 mm masker er tilladt i område 2 i perioden 1- april til 31. december.*